**........ sz. napirend**

|  |  |
| --- | --- |
|  |   |

E L Ő T E R J E S Z T É S

A Képviselő-testület 2014. október 20-ai alakuló ülésére

# Tárgy: Javaslat Budapest Főváros II. Kerületi Önkormányzat Képviselő-testületének ……/2014.(……) önkormányzati rendeletére a polgármesteri tisztség ellátásának egyes kérdéseiről és az önkormányzati képviselők juttatásairól

Készítette: D. Szabó Ilona Katalin humánpolitikai irodavezető

Látta:

|  |  |
| --- | --- |
| ......................................................dr. Szalai Tiborjegyző |  |

*A napirend tárgyalása zárt ülést nem igényel.*

Tisztelt Képviselő-testület!

Magyarország helyi önkormányzatairól szóló 2011. évi CLXXXIX. törvény (továbbiakban: Mötv.) 43. § (3) bekezdése alapján a képviselő-testület az alakuló vagy az azt követő ülésén - a polgármester előterjesztése alapján - megválasztja a bizottság vagy bizottságok tagjait, az alpolgármestert/alpolgármestereket és dönt illetményükről és tiszteletdíjukról.

Jelenleg Budapest Főváros II. Kerületi Önkormányzat 29/2000. (IX.29.) önkormányzati rendelete tartalmazza a polgármesteri tisztség ellátásának egyes kérdéseiről és az önkormányzati képviselők juttatásairól szóló szabályokat. A rendelet megalkotásának alapját biztosító felhatalmazó törvények azonban, a helyi önkormányzatokról szóló 1990. évi LXV. törvény, valamint a polgármesteri tisztség ellátásának egyes kérdéseiről és az önkormányzati képviselők tiszteletdíjáról szóló 1994. évi LXIV. törvény, a helyi önkormányzati képviselők és polgármesterek 2014. évi általános választásának napjával (2014. október 12.) hatályukat veszítették, továbbá a szabályozásban egyéb változások is történtek, ezért új önkormányzati rendelet megalkotása vált szükségessé.

A korábbi szabályozástól eltérően a polgármester illetményét nem a képviselő-testület, hanem az Mötv. 71.§ (2) bekezdése állapítja meg, mely szerint a fővárosi kerületi önkormányzat polgármesterének az illetménye megegyezik a helyettes államtitkár közszolgálati tisztviselőkről szóló törvényben meghatározott alapilletményéből, illetménykiegészítéséből, vezetői illetménypótlékából álló illetményének az összegével (747.878.-Ft). Ezen felül a polgármester - az Mötv. 71. § (6) bekezdése alapján - havonta az illetményének 15 %-ában meghatározott összegű költségtérítésre is jogosult (112.182.-Ft). Az alpolgármester/alpolgármesterek illetményét az Mötv. 80. § (1) bekezdése szerint a képviselő-testület állapítja meg, a polgármester illetményének 70-90 %-a közötti összegben. Ezen felül az alpolgármester – az Mötv. 80. § (3) bekezdése szerint - az illetményének 15 %-ában meghatározott összegű költségtérítésre is jogosult.

Az Mötv. 35. § rendelkezései szerint a képviselő-testület az önkormányzati képviselőnek, a bizottsági elnöknek, a bizottság tagjának, a tanácsnoknak rendeletében tiszteletdíjat, természetbeni juttatást állapíthat meg. Ha az önkormányzati képviselő tanácsnok, önkormányzati bizottság elnöke vagy tagja, részére magasabb összegű tiszteletdíj is megállapítható. Az önkormányzati képviselők számára történő tiszteletdíj megállapítása nem veszélyeztetheti az önkormányzat kötelező feladatai ellátását. Az önkormányzati képviselőnek a képviselő-testület képviseletében vagy a képviselő-testület, továbbá a polgármester megbízásából végzett tevékenységével összefüggő, általa számlával előlegezett, számlával igazolt, szükséges költsége megtéríthető. A képviselői költségek kifizetését a polgármester engedélyezi.

A rendeletben a képviselői tiszteletdíj (alapdíj) a mindenkori köztisztviselői illetményalap meghatározott százalékában került megállapításra, mely jelenleg 38.650.-Ft. Összege évente a Magyarország költségvetéséről szóló törvényben kerül megállapításra.

Kérem a tisztelt Képviselő-testületet a rendelet megalkotására és a határozati javaslatok elfogadására!

*(A rendelet elfogadása minősített többségű szavazati arányt igényel.)*

**Határozati javaslatok**

1. A Képviselő-testület megállapítja, hogy a polgármester illetménye Magyarország helyi önkormányzatairól szóló 2011. évi CLXXXIX. törvény 71.§ (2) bekezdése alapján megegyezik a helyettes államtitkár közszolgálati tisztviselőkről szóló törvényben meghatározott alapilletményéből, illetménykiegészítéséből, vezetői illetménypótlékából álló illetményének az összegével, amely összegszerűen 747.878.-Ft.

**Felelős:** Polgármester

**Határidő:** azonnal

*(A határozat elfogadásához egyszerű többségű szavazati arány szükséges.)*

1. A Képviselő-testület úgy dönt, hogy 2014. október 20-ai hatállyal az alpolgármester havi illetményét a polgármesteri tisztség ellátásának egyes kérdéseiről és az önkormányzati képviselők juttatásairól szóló ……/2014. (……) önkormányzati rendelet 1. § (2) bekezdése alapján összegszerűen havi 673.090.- Ft-ban állapítja meg.

**Felelős:** Polgármester

**Határidő:** azonnal

*( A határozat elfogadásához egyszerű többségű szavazati arány szükséges.)*

**B u d a p e s t, 2014. október 17.**

 **Dr. Láng Zsolt**

 **Polgármester**

# Budapest Főváros II. Kerületi Önkormányzat

# Képviselő-testületének ……/2014. (….) önkormányzati rendelete

# a polgármesteri tisztség ellátásának egyes kérdéseiről és az önkormányzati képviselők juttatásairól

A Képviselő-testület Magyarország Alaptörvénye 32. cikk (1) bekezdés a) pontjában kapott felhatalmazás alapján, Magyarország helyi önkormányzatairól szóló 2011. évi CLXXXIX. törvény 35. §-a, 40. § (4) bekezdése, valamint a 80. § (1) bekezdésében meghatározott feladatkörében eljárva az alábbi rendeletet alkotja:

**1.§**

(1) A Képviselő-testület az alpolgármester(ek) havi illetményét a polgármester illetményének 90 %-ában állapítja meg.

(2) A Képviselő-testület az alpolgármester(ek) (1) bekezdésben meghatározott havi illetményét összegszerűen határozatban állapítja meg.

**2.§**

(1) Az önkormányzati képviselőt, a bizottság elnökét, tagjait és a tanácsnokait - megválasztásuk időpontjától, megbízatásuk megszűnéséig - tiszteletdíj, továbbá természetbeni juttatás illeti meg.

(2) Polgármester és a Képviselő-testülettel foglalkoztatási jogviszonyban álló alpolgármester, képviselőként tiszteletdíjat nem kaphat.

(3) A képviselői tiszteletdíj (továbbiakban: alapdíj) a közszolgálati tisztviselőkről szóló 2011. évi CXCIX. törvény 132. §-a szerint megállapított illetményalap és a 3,5-ös szorzószám szorzata.

(4) A mindenkor hatályos bizottsági strukúrát szabályozó önkormányzati rendelet (továbbiakban: **ör.**) szerinti bizottságok elnökeinek és tanácsnokainak tiszteletdíja – több tisztség, bizottsági tagság esetén is - a (3) bekezdés szerinti alapdíj 1,8-szorosa.

(5) Az **ör.** szerinti bizottságok a (4) bekezdés rendelkezése alá nem eső képviselő tagjainak tiszteletdíja kiegészül a (6) bekezdés szerint megállapított tiszteletdíjjal.

(6) Az **ör.** szerinti bizottságok és a Városrészi Önkormányzat Képviselő-testületének nem képviselő tagjainak – több bizottsági tagság esetén is (beleértve a VÖK tagságot) – a tiszteletdíja az alapdíj 45 %-a.

**3. §**

(1) A képviselőket, az **ör.** szerinti bizottságok és a Városrészi Önkormányzat Képviselő-testületének nem képviselő tagjait természetbeni juttatásként megilleti:

 a) az önkormányzat közigazgatási területén a tömegközlekedési eszközök igénybevételére jogosító utazási bérlet,

 b) a képviselői tevékenységet segítő - éves szinten felhasználható legfeljebb havonta a 2. § (3) szerinti alapdíj 5%-nak összegéig terjedő - előfizetés közlönyre, kiadványra, szakfolyóiratra.

(2) A nem képviselő bizottsági tagokat, valamint a Városrészi Önkormányzat Képviselő-testületének nem képviselő tagjait a 2. § (6) szerinti tiszteletdíj és a 3. § (1) szerinti természetbeni juttatás a Magyarország helyi önkormányzatairól szóló 2011. évi CLXXXIX. törvény 40. § (1) bekezdése szerinti eskü letételétől illeti meg.

**4. §**

(1) A képviselőnek a képviselő-testület képviseletében vagy a képviselő-testület, továbbá a polgármester megbízásából végzett tevékenységével összefüggő, általa előlegezett, számlával igazolt, szükséges költsége megtéríthető.

(2) A képviselői költségek – legfeljebb havonta 15.000-Ft összeghatárig – kifizetését a polgármester engedélyezi.

(3) A (2) bekezdésben foglalt korlátozáson felül, az a képviselő, aki a 3.§ (1) bekezdés b) pontja szerinti természetbeni juttatását nem veszi igénybe és erről nyilatkozik, évente az alapdíj 60%-ig terjedő összegben jogosult elektronikus adathordozók kezelését lehetővé tevő eszközök, szolgáltatások bérletének biztosítására.

**5. §**

(1) E rendelet a kihirdetése napján 18 órakor lép hatályba, rendelkezéseit a 2014. október 12-től esedékessé váló juttatásokra kell alkalmazni.

(2) E rendelet hatályba lépésével egyidejűleg a 29/2000. (IX.29.) önkormányzati rendelet hatályát veszti.

 **Dr. Láng Zsolt dr. Szalai Tibor**

 **polgármester jegyző**

Á l t a l á n o s i n d o k o l á s

Budapest Főváros II. Kerületi Önkormányzat 29/2000. (IX.29.) önkormányzati rendelete tartalmazza a polgármesteri tisztség ellátásának egyes kérdéseiről és az önkormányzati képviselők juttatásairól szóló szabályokat. A rendelet megalkotásának alapját biztosító felhatalmazó törvények azonban, a helyi önkormányzatokról szóló 1990. évi LXV. törvény, valamint a polgármesteri tisztség ellátásának egyes kérdéseiről és az önkormányzati képviselők tiszteletdíjáról szóló 1994. évi LXIV. törvény, a helyi önkormányzati képviselők és polgármesterek 2014. évi általános választásának napjával (2014. október 12.) hatályukat veszítették, továbbá a szabályozásban egyéb változások is történtek, ezért új önkormányzati rendelet megalkotása vált szükségessé.

R é s z l e t e s i n d o k o l á s

1. §-hoz: az alpolgármester illetményének megállapításáról rendelkezik
2. §-hoz: a képviselői tiszteletdíj (alapdíj), valamint a tanácsnok, bizottsági elnök és tag, valamint a VÖK tag és nem képviselő bizottsági tag tiszteletdíjának megállapításáról szóló szabályokat tartalmazza
3. §-hoz: a képviselők, valamint a tanácsnok, bizottsági elnök és tag, valamint a VÖK tag és nem képviselő bizottsági tag természetbeni juttatásának megállapításáról szóló szabályokat tartalmazza
4. §-hoz: a képviselői költségtérítésről szóló szabályokat tartalmazza
5. §-hoz: hatályba léptető és hatályon kívül helyező rendelkezéseket tartalmaz